Byna R3,8 miljoen vir ŉ paar ou plakkies(Foto: Julien’s-afslaers) ŉ Paar ou bruin suede-leer Birkenstock Arizona-sandale wat aan Apple-medestigter Steve Jobs behoort het, is vir $218 750 (byna R3,8 miljoen) op ŉ veiling verkoop. Die veiling deur Julien’s-afslaers het ook ŉ nieverwisselbare item (NVI)-foto van die sandale en ŉ boek deur fotograaf Jean Pigozzi ingesluit. Die boek, The 213 Most Important Men in My Life, sluit Jobs in as een van die sleutelfigure. Bieëry kon tussen 11 November en 13 November gedoen word. Volgens die afslaers het Jobs dié sandale in die 1970’s en 1980’s gedra. Mark Sheff, Steve Jobs se huisbestuurder, het vroeër die paar sandale besit. In ŉ onderhoud met Vogue het Chrisann Brennan, Jobs se vrou, oor skoene gesels. “Die sandale is deel van sy eenvoudige kant. Dit was sy uniform. Die lekker ding van ŉ uniform is dat mens nie in die oggend hoef te wonder wat jy gaan aantrek nie.” Volgens haar sou Jobs niks gekoop of gedoen het net om uniek te wees nie. “Hy was bloot oortuig van hoe prakties die skoene is en hoe gemaklik dit is. Met Birkenstocks het hy ook nie soos ŉ sakeman gevoel nie – hy het die vryheid gehad om kreatief te dink.” Die afslaers voeg by Steve Jobs het dié paar sandale tydens belangrike oomblikke in Apple se geskiedenis gedra. “In 1976 toe hy en Steve Wozniak die begin van Apple in ŉ Los Altos-motorhuis uitgedink het, het hy gewoonlik hierdie sandale gedra. Toe hy die vindingrykheid en praktiese toepassing van Birkenstocks besef, was hy gefassineer,” lui ŉ inskrywing op die webwerf. Die sandale was al deel van ŉ rits uitstallings, insluitend die Salon edel Mobile in Milan, Italië in 2017, die Birkenstock-hoofkantoor in Rahms, Duitsland in 2017, die maatskappy se eerste Amerikaanse perseel in SoHo, New York, die IMM Koln-meubelskou in Cologne, Duitsland, die Zeit Event Berlin vir die tydskrif Die Zeit in 2018, en mees onlangs, die Wurttemberg-geskiedenismuseum in Stuttgart, Duitsland. Sold for $218,750. A pair of brown suede leather Birkenstock Arizona sandals that were personally owned and worn by… Posted by Julien's Auctions on Sunday, November 13, 2022